**HØRING – OPPFØLGING AV VEDTAK I SAK 11.2 FRA EKSTRAORDINÆRT IDRETTSTING 2021**

**INNLEDNING**

Det ekstraordinære idrettstinget 2021 besluttet i sak 11.2 følgende:

1. *Idrettsstyret skal, med hjemmel i § 1-5 (2), flytte ut kapittel 11 av NIFs lov og over i et eget regelverk.*
2. *Regelverk som flyttes ut av NIFs lov skal på høring hos særforbund og idrettskretser før vedtakelse av Idrettsstyret.*

Vedtaket må effektueres i tingperioden. Konsekvensen av tingvedtaket er at hele kapittel 11 flyttes ut av loven og inn i et separat regelverk. Henvisningen til dette regelverket må imidlertid fremgå av en ny § 11-1 i kapittel 11.

Iht. NIFs lov § 1-5 (2) kan et enstemmig idrettsstyre vedta midlertidige lovendringer i tingperioden når særlige hensyn tilsier det. Lovendringsforslag skal først behandles av lovutvalget. NIFs lovutvalg har behandlet midlertidig lovendring i NIFs lov § 11-1, og midlertidige endringer i NIFs nye sanksjonsregelverk i møte 14 sak 14/21-23. Vilkåret om særlige hensyn anses oppfylt gjennom den instruks som er gitt av det ekstraordinære idrettstinget 2021.

Iht. tingvedtaket skal endringene på høring hos idrettskretser og særforbund før vedtakelse av Idrettsstyret. Det er ikke gjort materielle endringer i bestemmelsen, kun språklige og lovtekniske endringer. Idrettsstyret anser det som tilstrekkelig at endringene presenteres på teamsmøtet der lovendringsforslagene til Idrettstinget 2023 presenteres.

**NIFS LOV § 11-1**

Forslag til ny bestemmelse i kapittel 11:

***«Kapittel 11: Alminnelige disiplinærforføyninger, sanksjoner etter særforbundets regelverk og straffebestemmelser***

*§ 11-1. Særskilt regelverk*

*Regler om alminnelige disiplinærforføyninger, sanksjoner etter særforbundets regelverk og straffebestemmelser gis i særskilt regelverk vedtatt av Idrettstinget. Eventuelle endringer i regelverket vedtas i henhold til NIFs lov § 1-5.»*

**NYTT SANKSJONSREGELVERK**

Kapittel 11 er flyttet over til et eget dokument og det er foretatt språklige/lovtekniske endringer for å tilpasse innholdet til det nye regelverket. Det er ikke gjort materielle endringer i kapittelet. Se eget dokument.